Gudrun Laub (V), 2003-03-25:
Forslaget indeholder en forbedring af mulighederne for indsigt i den kommunale administration.
Desuden indeholder forslaget en egentlig tilsynsreform.
De eksisterende tilsynsråd afløses af tilsyn af en statsamtmand.
Den politiske medvirken i tilsynsrådene falder væk.
I lovforslagets tekst er tilsynet inddelt til fem statsamtmænd, og det er statsamtmændene for Københavns Amt, Vestsjællands Amt, Sønderjyllands Amt, Århus Amt og Nordjyllands Amt.
Lovforslaget her er en udmøntning af de forslag til lovændringer, som fremgår af betænkning nr. 1425 fra december 2002, ekspertgruppen med professor dr. jur. Jens Peter Christensen som formand.
Ekspertgruppen er fremkommet med 13 anbefalinger, som er medtaget i lovforslaget.
Ved lovændringen styrkes det enkelte kommunalbestyrelsesmedlems generelle indsigt i den kommunale administration.
Der bliver mulighed for sagsindsigt i flere sager, og borgmesteren får pligt til at orientere kommunalbestyrelsen i videre omfang.
På det økonomiske område styrkes de enkelte kommunalbestyrelsesmedlemmers indsigt i den kommunale administration.
Borgmesteren skal fremover sende revisionsberetninger til kommunalbestyrelsen senest 7 dage efter modtagelsen.
Desuden får indenrigs- og sundhedsministeren bemyndigelse til at fastsætte strammere regler med krav om, at særlige grupper af leje- og leasingaftaler skal godkendes af kommunalbestyrelsen, før de bliver indgået.
Endvidere får ministeren bemyndigelse til at fastsætte regler, der gør det obligatorisk for borgmesteren løbende at give kommunalbestyrelsen oplysninger om kommunens økonomiske forhold herunder likviditetsopgørelser.
Stramningerne giver kommunalbestyrelsens medlemmer bedre muligheder for at følge med i kommunens forhold og begrænser borgmesterens mulighed for at styre kommunen hen over hovedet på kommunalbestyrelsesmedlemmerne.
Indretningen af tilsyn med kommunerne er en nydannelse.
De nuværende tilsynsråd består som bekendt af statsamtmanden og fire amtspolitikere for hvert amt.
Tilsynet har nu til opgave at behandle sager fra de kommuner, der ligger i det pågældende amt.
Det er altså folkevalgte amtspolitikere, der fungerer som tilsyn med folkevalgte kommunalpolitikere.
Efter lovforslaget udgår politikerne helt af tilsynet, og det mener jeg er en fordel.
Efter forslaget bliver det fremover et juridisk tilsyn.
Det kan og skal kun kontrollere, om kommunalpolitikerne holder sig inden for lovens rammer.
Man skal ikke blande sig i politiske holdninger.
Statsamtmanden fører legalitetstilsynet, hvor lovligheden af den kommunale styrelse efterprøves.
Det giver en bedre mulighed for større ensartethed landet over.
Tilsynet omfatter også Københavns og Frederiksberg Kommuner og Bornholm og altså både amtskommuner og kommuner.
Og så er det en første instans-afgørelse, hvor der er mulighed for at klage til ministeren i særlige principielle eller generelle spørgsmål eller særlig alvorlige sager.
Tilsynet får en videregående kompetence end de eksisterende tilsynsråd.
Det gælder oplysningspligt og adgang til revisionsberetninger, og tilsynet får kompetence til at annullere eller suspendere borgmesterens afgørelser i særlige situationer, hvor borgmesteren af praktiske grunde har mulighed for at træffe afgørelser, hvis en sag ikke tåler opsættelse eller ikke giver anledning til tvivl.
Tilsynsmyndigheden får endvidere adgang til at anvende tvangsbøder direkte over for borgmesteren, hvis borgmesteren undlader at indkalde til ordinære og ekstraordinære møder i kommunalbestyrelsen.
Det er en kraftig stramning af tilsynets reaktionsmuligheder over for borgmesteren, og dette er ideen
i lovforslaget.
Det er godt at have et effektivt tilsynssystem, hvor der er handlemuligheder for at sikre, at kommunerne styres på ansvarlig måde.
Kommunerne administrerer skatteborgernes penge, sikrer det kommunale serviceniveau og er arbejdsplads for mange ansatte.
Derfor er det absolut nødvendigt, at reglerne for kommunernes styrelse giver gode rammer for kommunalbestyrelsens arbejde.
Gode regler er til gavn for borgmestrene, så de ved, hvad de har at rette sig efter, og for kommunalbestyrelsesmedlemmerne, der skal have mulighed for at kunne udføre deres funktion, og først og fremmest regler til gavn for borgerne.
Venstre kan støtte forslaget.